*Вожык узяў новы стос кляновых лістоў, кінуў вокам на верхні і ўсміхнуўся:*

*— Наш Лесавічок нават вершамі загаварыў!..*

*I працягваў чытаць:*

Казка адзінаццатая.

Сараканожка
(Казкі Лесавічка)
*Яраслаў Пархута*

Паклікала Страказа ў госці Сараканожку. Тая новую сукню [[1]](#footnote-1)надзела, прычоску модную навяла, самыя прыгожыя завушніцы пачапіла. Выскачыла за весніцы[[2]](#footnote-2), а суседка Муха пасміхаецца:

— Хіба мода новая

Паяўляецца?

Басанож баляваць[[3]](#footnote-3)

Адпраўляецца!..

Азірнулася Сараканожка і бачыць: сапраўды, босая! У спешцы абуцца забылася! Крутнулася туды, крутнулася сюды — а чобатаў ні пад лаваю, ні ў запечы, ні пад печчу. Дзеці, гуляючы, расцягнулі! Села на парог, бядуе. А Муха кажа:

— Вунь на ўзлессі два яноты

Шыюць ялавыя боты.

Ты ім нізка пакланіся —

Мо і чобаты шыць узяліся б.

Пабегла Сараканожка на ўзлессе:

|  |  |
| --- | --- |
| — Яноты-браткі,Пашыйце чабаткі!..— Што ты? Што ты? —адказалі яноты.Мы рады прыняць заказ,Ды столькі хрому[[4]](#footnote-4)Не знойдзецца ў нас.Прасі камароў, | Хай заколюць сорак валоў,Шкуры здзяруць,Гарбара наймуць.І калі гарбарВырабіць добры тавар,То, так і быць,Згодзімся шыць. |

Сараканожка да камароў:

— А мае вы камарыкі,

Гвоздзікамі тварыкі!

Бядзе-гору пасабіце!

3 папасу валоў ганіце.

Клічце да двара

Лепшага гарбара,

Тэрмінова хай вырабіць хрому —

Босай жа не выйдзеш з дому!..

Камары паспагадалі. У сцельку ледзь не разбіліся, а зрабілі ўсё, што прасіла суседка. I яна зноў пабегла на ўзлессе:

— Ах, яноты-браткі,

Шыйце хутчэй чабаткі!

У госці даўно пазнюся —

Заўтра за ўсё разлічуся!

Яноты прынялі заказ. I хоць на адзін капыл шылі, — чобаты атрымаліся як улітыя.

Узрадавалася Сараканожка, пакруцілася ў абнове перад люстэркам ды бегма да Страказы на паляну.

А там госці даўно разышліся.

1. *Сукня* — размоўнае слова. Тое, што і сукенка. [↑](#footnote-ref-1)
2. *Весніцы* — вароты ў двор або з двара ў агарод, у поле. [↑](#footnote-ref-2)
3. *Баляваць* — спраўляць баль; удзельнічаць у балі. [↑](#footnote-ref-3)
4. *Хром* — сорт мяккай тонкай скуры. [↑](#footnote-ref-4)